หุ้นสหรัฐฯปิดในแดนลบ
ดัชนีหุ้นดาวโจนส์ ปิดที่ 10,655.23 จุด ลดลง 258.15 จุด ด้านแนสแดค ปิดที่ 2,335.83 จุด ลดลง 79.57 จุด
4 ต.ค. 2554

ดัชนีหุ้นดาวโจนส์ ปิดที่ 10,655.23 จุด ลดลง 258.15 จุด ด้านแนสแดค ปิดที่ 2,335.83 จุด ลดลง 79.57 จุด 
ตลาดหุ้นสหรัฐฯก็ดิ่งลงหนักเมื่อวันจันทร์หลังความกังวลต่อวิกฤตหนี้ยุโรปถูกซ้ำเติมด้วยข่าวลือว่าสายการบินอเมริกัน แอร์ไลนส์ เตรียมยื่นข้อล้มละลาย
หลังขยับในแดนบวกช่วงสั้นจากข้อมูลสำคัญๆที่บ่งชี้ว่าภาคการผลิตของสหรัฐฯดีกว่าที่คาดหมายไว้ แต่สุดท้ายดัชนีทั้ง 3 ตัวก็ดิ่งอย่างหนักหน่วงจากสองปัจจัยแห่งความตื่นตระหนกข้างต้น
ดัชนีหุ้นดาวโจนส์ ลดลง 258.15 จุด (2.37 เปอร์เซ็นต์) ปิดที่ 10,655.23 จุด แนสแดค ลดลง 79.57 จุด (3.29 เปอร์เซ็นต์) ปิดที่ 2,335.83 จุด เอสแอนด์พี ลดลง 32.22 จุด (2.85 เปอร์เซ็นต์) ปิดที่ 1,099.20 จุด 
ขณะที่ราคาน้ำมันนิวยอร์กเมื่อวันจันทร์ ดิ่งแรง แตะระดับต่ำสุดในรอบปี จากดอลลาร์ที่แข็งค่าขึ้นท่ามกลางความกังวลที่ถีบตัวสูงลิ่วต่อการเติบโตของเศรษฐกิจโลก
สัญญาล่วงหน้าน้ำมันดิบชนิดไลต์สวีตครูดของสหรัฐฯ งวดส่งมอบเดือนพฤศจิกายน ลดลง 1.59 ดอลลาร์ ปิดที่ 77.61 ดอลลาร์ต่อบาร์เรล แตะระดับต่ำสุดนับตั้งแต่ปลายเดือนกันยายน 2010 ส่วนเบรนท์ทะเลเหนือลอนดอน งวดส่งมอบเดือนเดียวกัน ลดลง 1.05 ดอลลาร์ ปิดที่ 101.71 ดอลลาร์ต่อบาร์เรล